**Jiřina Štěpničková v rokoch 1945-1950**

Divadlá sa od 1. Septembra 1944 zatvorili a súbory úrady rozohnali po rôznych pomocných prácach, filmových ateliéroch a rozhlasových štúdiách. Po prevrate v máji prišli herci naspäť do divadiel, čakali ich tam hodnostári, ktorí s divadlom nemali nič spoločné. Mestské pražské divadlá vstupovali do „ľudovo demokratickej“ republiky s dvomi prevádzkovými budovami, s Karlínskym divadlom a Vinohradským divadlom. Divadelnú prevádzku zahájili divadlá 8. mája 1945 v mestskom ľudovom divadle v Karlíne a 9. júna v mestskom divadle na Kráľovských Vinohradoch. Ako prvú hru v Karlíne uviedli hru, v ktorej hrala práve Jiřina Štěpničková rolu radikálnej husitskej ženy, Jany Adamitky, ktorá prevádza poľom Prokopa Holého a stráži jeho vernosť, tvrdosť a bojovnosť. Jiřina Štěpničková potom hrala „nenávistnú fenu revolúcie“, ktorú zahrala s výrazovou silou vyzretého herectva, kedy dokázala byť ľudsky pravdivá a bola až „drtivá“ pri nástupe na javisko.

28. 7. 1945 vydal Nejedlý výnos, v ktorom určil nové rozmiestnenie divadiel v Čechách a na Morave, rozdelenie divadelných oblastí a ustanovenie prevádzkovateľov pre sezónu 1945/1946. Mestské divadlá na tomto rozhodnutí stratili ale aj získali. Na post riaditeľa sa dostal Jiří Frejka, ktorého však vyhodili z divadla Národného.

Pre Štěpničkovú to bola radosť, vidieť Frejku, nakoľko jej to malo zaistiť dobré postavenie v divadle. Ona ako jedna z mála prešla „nepoškvrnená“ okupáciou a vítala revolučnú zmenu Československa. S nadšením pozorovala, ako jej herecké kolegyne z divadla odchádzajú, chcela totiž väčší priestor. Krátko nato si Jiřina Štěpničková uvedomila, že pre daný režim nebola ideálom. Nová pseudodemokracia totiž nemala rada privilegovaných ľudí.

Herečku na krátko zachránilo divadlo, kde ale dostávala patetické role v revolučných davových drámach. Podľa Černého sa Jiřina Štěpničková v týchto rolách, ktoré nevynikajú textových rozsahom stávala „tribúnkou revolúcie“. Jednou z prvých týchto drám bola hra Fuente Ovejuna, kde Štěpničková hrala postavu starostovej dcéry Laurencie. O jej výkone písali vtedajší kritici samé chvály, napr. kritik Ladislav Fikar napísal, že: „Laurencii, výbušnej, vzbúrenej a zamilovanej, dala Štěpničková niekoľko podôb, od počiatočne hravej dedinskej kokety, až po tvrdý, patetický charakter pomstiteľky a milenky“.

Ďalšou hrdinskou postavou bola postava Luoise Francoise Contatovej z davovej hry Romaina Rollanda, *14. Júl*. Hru kritici skritizovali na základe nesúrodého a nezohraného súboru. Uznania sa dočkali len Jiří Plachý a práve Jiřina Štěpničková. Tá dala Contatovej divadelnú vznešenosť a odvážne gesto ironickej, okúzľujúcej, pyšnej, plavej krásky, ktorá sa náhle, bez pozvoľného stupňovania prenesie do kŕčovitého záchvatu revolučného nadšenia a potom do opojného jasotu nad víťazstvom ľudu. Contatová v podobe JŠ bola naozaj bohyňou slobody.

Jej ďalšou rolou bola postava Toinetty v inscenácii Moliéra, *Zdravý nemocný*. Jej výkon bol vraj nádherne komediálny a Ladislav Fikar ho opisuje ako nádherný kúsok hereckej prostoty a veľkosti.

Štěpničková začala filmovať prvý krát v slobodnom Československu začiatkom augusta. Bola obsadená do prvého slovenského celovečerného filmu *Varúj...!,* ktorý bol natočený na námet dedinskej drámy slovenského autora Ivana Stodolu. Práve Slováci boli tí, ktorí prekročili nikdy verejne nevyslovený zákaz filmovania tejto herečky po roku 1945. Štěpničková bola v tomto filme stvárnená v svojej klasickej role dedinčanky v kroji.

Štěpničková si dala kvôli túžbe stať sa matkou hereckú pauzu, ktorá trvala dvadsať mesiacov. Na konci roku 1946 si v divadle veľa nezahrala. V tom roku išlo o 5 hier a v roku 1947 o 3 hry. Táto herecká pauza však mala svoj dôvod, a to jej štúdium v Anglicku, ktoré dokazuje desaťstránkový článok v časopise Divadelný zápisník. Navyše sa Štěpničková zúčastnila festivalu československého filmu a zároveň aj pôsobila ako československá delegátka na londýnskom zjazde medzinárodnej ženskej organizácie. Toto pôsobenie v Londýne sa neskôr ukázalo ako čiastočná zámienka na to, aby mohla svojho syna porodiť práve tam. Čo sa týka otca jej dieťaťa, bol ním výtvarník Jan Samec. Toto manželstvo ale trvalo len rok. S bývalým manželom však ostala v kontakte a vraj sa mu zverila aj so svojim zámerom emigrovať.

15. septembra 1947 prijala Štépničková rolu Sofie Pavlovny Famusovej v komédii *Hoře z rozumu.* Až touto hrou sa vracia na javisko. Vrátila sa však do prostredia, v ktorom už boli angažovaní mladí herci. Štěpničková sa tu stretla s ostrou, intelektom podloženou komediálnosťou tejto novej generácie hercov. Čo sa týka jej role, názory kritiky sa líšili. Táto kritika ju prekvapila, nakoľko jej vytýkali to, že je na rolu stará a uprednostnili by Adamovú, jednu z mladých herečiek v divadle.

Jej ďalšou hereckou úlohou po vtedajšej vládnej kríze bola hlavná rola v hre *Svätá Jana.* Štěpničková sa vrátila do role svätice, ktorá tentoraz mala za úlohu prihovárať sa rozdelenému národu. Postava Štěpničkovej stelesňovala modernú ženu, ktorá mala v sebe ale ešte kúsok nehy. Táto jej postava vzbudila vlnu takmer len pozitívnej kritiky. Táto hra však bola v danej dobe politicky nekorektná a taká miera provokácie nezostala nepotrestaná. O takmer dva mesiace sa herečka ukazuje v ďalšej symbolickej roli. Vznikla postava „bielej kňažnej“ Libuše v scénickej básni *Devín* od Stanislava Loma. *Devín* bol poslednou inscenáciou, na ktorej Š spolupracovala s Jiřím Frejkou. Ten onedlho spáchal samovraždu a o 6 týždňov nato stála pred súdom JŠ, ktorá mal už vtedy odsedených 13 mesiacov.

Ešte v zime roku 1948 hrala Štěpničková postavu Máši v inscenácii *Tri sestry* Antona Pavloviča Čechova, a to v komornom divadle, do ktorého sa vrátila po šiestich rokoch. E. A. Saudek sa o jej roli vyjadroval pomerne kriticky a označil ju za „pretencióznu dámu, ktorej migréna je div, nie svetový názor“.

Vo Vinohradskom divadle hrala Štěpničková už len hru *Svätá Jana.* V Komornom divadle však v máji roku 1949 vystúpila v novej moliérovskej inscenácii premenovanej z *Meštiak šľachticom* na *Urodzenosť, pán meštiak.* Tento počin, možno aj kvôli Pleskotovy, hodnotil Saudek priaznivými slovami. Toto predstavenie bolo zároveň v Pražských divadlách jej posledným.

V apríli roku 1949 mal premiéru druhý povojnový film, ktorý Jiřina Štěpničková natočila, *Leto.* V tomto filme dostala veľkú hereckú príležitosť v postave Valči Peroutové, kedy prvý a posledný krát hrala po boku Karla Hogera.

V júni 1950 bol vydaný armádny rozkaz, v ktorom sa rozhodlo o pridelení Mestského divadla a divadle na Vinohradoch Československej armáde. Štěpničková však zotrvala v armádnom divadle na Vinohradoch, aj keď nie je úplne jasné prečo. Černý sa domnieva, že išlo o bližšie neurčené zdravotné problémy. Jiřina Štěpničková sa objavila až v tretej premiére nového divadla, a to v hlavnej postave v hre *Jiříkovo vidění.* Táto rola bola jej poslednou veľkou rolou v novom angažmán.

V tom istom roku ale natočila ešte jeden film, a to film *Slepice a kostelník,* ktorý bol len pretočenou hrou Jaroslava Zrotala. Štěpničková sa navzdory svojmu presvedčeniu zapájala do práce v socialistickom divadle a v kinematografii. Divadlo je totiž miestom, kde si herec nemohol dovoliť vyberať role podľa vlastného presvedčenia.

*Varúj...!*

Po oslobodení Československa v roku 1945 sa objavil prvý film založený na národnej literatúre, ktorý pracoval s charakteristikou centrálnej postavy ako pracovitej ženy v dedinskom prostredí. Celovečerný film *Varúj...!* sa stal základom pre povojnové obdobie slovenskej kinematografie. Počas prípravných prác bol významným faktorom obsadenie ženskej herečky Evy Muranicovej do vedľajšej role. To bolo dôsledkom nedostatku profesionálnych slovenských herečiek, ako aj vhodných kandidátok na túto náročnú dramatickú postavu v tom čase. S ohľadom na tieto obmedzenia sa režisér Martin Frič rozhodol pre osvedčenú a skúsenú českú národnú herečku Jiřinu Štěpničkovú, s ktorou predtým pracoval na dvoch filmoch.

Vzhľadom na skutočnosť, že *Varúj...!* bol prvým slovenským filmom vytvoreným v kontexte národnej kinematografie, verejnosť ho považovala za významný míľnik v slovenskej kultúre. V čase jeho uvedenia sa spoločensko-politická a kultúrna realita javila liberálnejšie než v nasledujúcom roku, keď sa začal zväčšovať tlak na zobrazenie súčasného politického kontextu, najmä po komunistickom prevrate vo februári 1948.

Jiřina Štépničková stvárnila hrdinku oprostenú od srdcervúcej tragiky Evy v pôvodnej *Bačovej žene.* V tej dobe sa zdôrazňovalo, že tento film zakladal novú éru slovenskej kinematografie s novými tvorcami po období oslobodenia a kládol dôraz na "slovenskosť". Časopis Kino poznamenal, že filmový tím predstavuje „zaručenú hodnotu v národnostnej umeleckej disciplíne“. Akcent na slovenskosť viedol k dôležitej otázke slovenského jazyka, ktorý bol spojený so starosťami ohľadom hereckých schopností herečky. Zohrávalo to obzvlášť veľkú úlohu vo vnímaní slovenskej spoločnosti. Autori reagovali na tieto obavy prostredníctvom vyjadrenia Paľa Bielika, hlavnej postavy, ktorý prejavil nadmernú spokojnosť s českou hereckou partnerkou, a zmienkou o bratislavskom rozhlase, kde si poslucháči mohli vypočuť jej prekvapivo čistú a vernú výslovnosť slovenčiny.

Noviny Práce tiež reflektovali nad kvalitou herečkinho prejavu: "Mäkkosť a melódia slovenčiny zneli rovnako dobre z úst slovenských hercov, ako aj českých herečiek Jiřiny Štěpničkovej a Leopoldy Dostálovej, ktoré sa dokonale zžili so slovenským prostredím."

Niektorí kritici, ako napríklad Peter Sever, boli kritickí voči herečkinmu výkonu, no neuviedli presné dôvody svojich názorov. To viedlo k rozdielnym pohľadom na herecký výkon Štěpničkovej. Niektorí diváci si cenili jej civilného prístupu a potlačenie divadelného prejavu, zatiaľ čo iní vnímali jej výkon ako jeden z najslabších. Všeobecne sa zhodli v kritike Evinho pasívneho charakteru.

Jej obsadenie do role Evy vo filme *Varúj...!* odráža snahu udržať kontinuitu jej etablovaného obrazu. Napriek tomu, že sa opäť obliekla do kroja a natáčala na známom mieste, jej vek už nezodpovedal postave mladej dedinskej nevesty, ale skôr prísnej, neprívetivej manželky.

*Slepice a kostelník*

Debut režiséra Oldřicha Lipkého bol veseloherným prínosom do kinematografie. Ide o veselohru nového typu, nabitú optimizmom a realistickými postavami. Napriek tomu, že film zobrazuje prechod ku kolektívnej práci a boj s problémami socializmu, ako aj výhody kolektívneho poľnohospodárstva, kritika upozornila na neaktuálnosť jeho témy.

Obraz dedinského nepriateľa vo forme postavy Voznicu a jej využívanie kostolníka Kodýtka na dosiahnutie vlastných cieľov posúvali rozvratnú aktivitu na inú postavu. Tento prístup bol vnímaný ako podceňovanie nebezpečenstva Voznicových činov a zlyhanie vo vytvorení autentického dedinského boháča.

Ohlasy na herecký výkon Jiřiny Štěpničkovej boli rozmanité. Tereza predstavuje výraznú ženskú autoritu. Niektorí chválili jej realistické herecké schopnosti a zvládnutie slováckeho nárečia, no vytýkali individuálne vyjadrenie a niektoré konkrétne scény.

Celkovo sa jej herectvo vo filme *Slepice a kostelník* výrazne líšilo od jej dovtedajších rolí, kedy je oveľa expresívnejšia a predstavuje dominantnú tvrdohlavú ženskú figúru. Niekedy však prepadá až do teatrálnosti.